U-I-127/91
Natisni
Opravilna št.:
U-I-127/91
Datum odločitve:
10. 9. 1992
Objavljeno:
OdlUS I, 57
ECLI:
ECLI:SI:USRS:1992:U.I.127.91
Akt:
Odlok o zazidalnem načrtu za razdelilno transformatorsko postajo Vojnik in o lokacijskih načrtih za priključne visokonapetostne vode (Uradni list RS, št. 31/91-I)
Izrek:
Ustavno sodišče ne sprejme pobude in ne začne postopka za oceno izpodbijanega odloka.
Evidenčni stavek:
Izpodbijani prostorski izvedbeni akt ni bil sprejet v nasprotju z zakonsko predvidenim postopkom, ker sta bila osnutka zazidalnega in lokacijskih načrtov javno razgrnjena v eni od prizadetih krajevnih skupnosti, s tem da so bile ostale prizadete krajevne skupnosti o tem obveščene in jim je bilo tudi omogočeno sodelovanje pri njuni javni obravnavi.
Geslo:
Postopek sprejemanja prostorskega izvedbenega akta (zazidalnega in lokacijskega načrta) - javna razgrnitev v prizadeti krajevni skupnosti.

Pravni interes pobudnika.
Pravna podlaga:
Zakon o urejanju naselij in drugih posegov v prostor (ZUN) , 37., 38., 39. člen.

Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jožef Jakop, Strmec pri Vojniku
Datum vloge:
30. 12. 1991
Vrsta odločitve:
sklep
Vrsta rešitve:
nesprejem pobude
Dokument:
US16124
Dokument v PDF obliki:
U-I-127-91.pdf
117 KB
Prenesite datoteko
U-I-127/91 - 15
10/9-1992
S K L E P
Ustavno sodišče je na seji dne 10/9-1992 obravnavalo pobudo Jožefa Jakopa iz Strmca pri Vojniku in
s k l e n i l o :
Ustavno sodišče ne sprejme pobude in ne začne postopka za oceno zakonitosti odloka o zazidalnem načrtu za razdelilno transformatorsko postajo Vojnik in o lokacijskih načrtih za priključne visokonapetostne vode (Uradni list RS, št. 31/91-I).
O b r a z l o ž i t e v
Pobudnik v vlogi z dne 27/12-1991 izpodbija zakonitost postopka sprejemanja v izreku tega sklepa navedenega odloka. Meni, da je bil odlok sprejet in objavljen v nasprotju z določbami 34. do 39. člena zakona o urejanju naselij in drugih posegov v prostor, ker ni bil spoštovan zakonsko določeni postopek sprejemanja odloka, še posebej pa ne določba 37. člena zakona, ki določa, da mora biti osnutek prostorskega izvedbenega akta razgrnjen tudi v prizadetih krajevnih skupnostih. V dopolnitvi pobude z dne 6/3-1992 pobudnik utemeljuje svoj pravni interes in meni, da so bile v konkretnem primeru kršene njegove na zakonu temelječe pravice, ki izhajajo iz 37. do 39. člena zakona o urejanju naselij in drugih posegov v prostor.
Pobuda ni utemeljena.
Zakon o urejanju naselij in drugih posegov v prostor (Uradni list SRS, št. 18/84, 37/85, 29/86 in 26/90) določa, da izvršni svet odredi javno razgrnitev osnutka prostorskega izvedbenega akta na sedežu občinske skupščine ter v prizadetih krajevnih skupnostih, lahko pa tudi v zainteresiranih organizacijah združenega dela.
Razgrnitev traja najmanj en mesec (prvi odstavek 37. člena). Med javno razgrnitvijo se osnutek prostorskega izvedbenega akta tudi javno obravnava. O pričetku in trajanju javne razgrnitve osnutka in o času javne obravnave morajo biti na primeren način obveščeni občani v krajevnih skupnostih (38. člen). Po preteku javne razgrnitve obravnava izvršni svet občinske skupščine pripombe in predloge ter zavzame do njih stališče. Na podlagi teh stališč se osnutek prostorskega izvedbenega akta dopolni (39. člen).
Ustavno sodišče je ugotovilo, da je bil izpodbijani odlok sprejet v skladu z omenjenimi zakonskimi določbami. Iz sklepa o javni razgrnitvi osnutka zazidalnega načrta za razdelilno transformatorsko postajo Vojnik in osnutka lokacijskih načrtov priključnih daljnovodov 2 x 110 kV RTP Celje - RTP Vojnik, 2 x 110 kV RTP Vojnik na 2 x 100 kV RTP Pekre - RTP Selce, 2 x 20 kV Vojnik, 2 x 20 kV Ivenca, 2 x 20 kV Strmec, 2x 20 kV Arclin in 2 x 20 kV Prekorje - odsek do Škofje vasi (Uradni list SRS, št. 32/88) izhaja, da se osnutek pošlje KS Vojnik v javno razgrnitev in javno obravnavo. Na podlagi II. točke sklepa je KS Vojnik o javni razgrnitvi in javni obravnavi na krajevno običajen način seznanila tudi prizadeti krajevni skupnosti Strmec pri Vojniku in Škofja vas. Iz dokumentacije o javni razpravi izhaja, da je bila Krajevna skupnost Strmec pri Vojniku obveščena o javni razgrnitvi osnutka izpodbijanega zazidalnega načrta in osnutka lokacijskih načrtov ter vabljena na njihovo javno obravnavo. Predstavniki (krajani) KS Strmec pri Vojniku so se seje tudi udeležili.
Zato izpodbijani prostorski izvedbeni akt ni bil sprejet v nasprotju z zakonsko predvidenim postopkom, ker sta bila osnutka zazidalnega in lokacijskih načrtov javno razgrnjena v eni od prizadetih krajevnih skupnosti, s tem da so bile ostale prizadete krajevne skupnosti o tem obveščene in jim je bilo tudi omogočeno sodelovanje pri njuni javni obravnavi.
Ustavno sodišče je sprejelo ta sklep na podlagi 7. člena ustavnega zakona za izvedbo ustave Republike Slovenije in 2. alinee tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek